Romanos 16
Cu ya pan rutzil qui wach i cachalal
1Quin tz'onoj pawor chiwe, chiwila u wach i kachalal ati Fébe are cupon iwu'. Ire 'o u patan cu' i jutzobaj kachalal pa tinimit Cencréa. 2'Utz u c'ulaxic chi 'ana iwu' rumal re i Jesucrísto. Chi 'ana che pacha usuc' chiquixol i cachalal quib rumal i Jesucrísto. Chi to ru' ni'pa wach i rajwaxic che, man nim i qui to'ic i juban u 'anom, xak queje yin mísmo, in u tom.
3Chi ya rutzil qui wach i ati Priscíla i ma Aquíla chila, chi je wachi'il che i chac re i Jesucrísto. 4Ique laj xqui ya quib chi camic chin to'ic yin, rumal-i, lic quin tioxij chique; n-xui ti yin quin 'ano, xak i je jutak tzobaj kachalal chi ne te aj Israel, xak quiqui tioxij chique. 5Xak chi ya rutzil qui wach i kachalal chi quiqui mol quib chi cachoch i ati Priscíla i ma Aquíla; xak chi ya rutzil u wach i ma Epenéto chi lic cwaj. Are ire are i mer nabe xu cuba u c'ux che i Crísto chila pa jyub Acáya. 6Xak chi ya rutzil u wach i ati Mariy, chi lic chacun-nak tobal iwe. 7Chi ya rutzil qui wach i wach aj tinimit, ma Andrónico y ma Júnias, chi je wachi'il are xka tij i cárcel cu'. Ique qui cubam chic qui c'ux che i Crísto nabe chin wach yin; lic 'o qui 'ij chakawach yoj oj apostelab.
8Chi ya rutzil u wach i ma Amplias chi lic cakaj kib chakawach rumal i Kajwal. 9Chi ya rutzil u wach i ma Urbáno chi are kachi'il che i chac re i Jesucrísto. Xak chi ya rutzil u wach i ma Estáquis chi lic c'ax quin na'o. 10Chi ya rutzil u wach i ma Apéles. Ire, 'alijin-nak chic chi lic cul u c'ux che i Crísto. Xak chi ya rutzil u wach i ma Aristóbulo, xak i u mi'al ralc'wal. 11Chi ya rutzil u wach i wach aj tinimit, ma Herodion, xak che i ma Narcíso junam cu' u mi'al ralc'wal, chi xak qui cubam qui c'ux che i Kajwal.
12Chi ya rutzil qui wach i ati Triféna, i ati Trifósa, chi que chacun che u chac i Kajwal. Xak chi ya rutzil u wach i ati Pérsida chi lic c'ax ca na' cumal i kachalal; ire lic chacun-nak che u chac i Kajwal. 13Chi ya rutzil u wach i ma Rúfo chi 'o u 'ij chiquiwach i kachalal, xak che i u chuch chi lic pacha rac'al xo'on chwe yin. 14Chi ya pan rutzil qui wach i ma Asíncrito, i ma Flegónte, i ma Hérmas, i ma Patróbas, i ma Hérmes, xak i juban kachalal chi quiqui mol quib cu' ique. 15Xak chi ya rutzil qui wach i ma Filólogo junam ru' i ati Júlia; xak chique i ma Neréo junam ru' i ranab, xak che i ma Olímpas junam cu' i kachalal chi je 'o cu'.
16Chuwach i Dios, chi tz'ubaj iwib chiwach+ , yabal-re rutzil i wach. Conojel i jutak tzobaj kachalal quiqui ya pan rutzil i wach.
17Wachalal, lic quin bij chiwe, chi 'ana cwent iwib chique pachin cacaj quiqui petsaj ch'o'oj chixol, pachin cacaj quix qui tzaksaj. I quiqui 'an ique-le, junwi chuwach i tzij chi c'ut-tal chiwe, mix terej chiquij. 18Chi jec'a iwib cu' man ique ne te rajchac i Kajwal Jesucrísto. To' quiqui 'ano pacha u rayijbal i qui nojbal ique, xa je aj t'oronel que i canima i winak. I ni'pa i n-ta kas qui nojbal, quiqui coj i qui tzij man chom, kus quiqui ta ique. 19Conojel i winak queta'am chi lic i cojom i u tzij i Dios, rumal-i, lic quin quicot chiwe. Xui-ri, cwaj yin, lic ix sic'aj chu 'onquil i 'utz; mi xa ta jubi' mi ch'ob u 'onquil i n-'us taj. 20I Dios, chi ca yaw i uxlambal ka c'ux, ire cu 'an na chiwe chi we' u wach qui ch'ac i ch'o'oj ru' itzel. I Kajwal Jesucrísto chu ya ni utzil chomal chiwe.
21I a-Timotéo, chi wachi'il che i chac, cu tak bi rutzil i wach. Xak queje quiqui 'an i ma Lúcio, i ma Jason, xak i ma Sosípater chi je wach aj tinimit.
22(Yin in ma Tércio chi xin tz'ibaj i wuj-i re i ma Páblo; xak yin quin ya pan rutzil i wach rumal re i Kajwal+ .)
23Xak i ma Gáyo cu tak bi rutzil i wach. Ire u yom in posar ru', xak u yom chique i jutzobaj re i Dios quiqui mol quib ru', chi rachoch, cojbal re u 'ij i Dios. Xak i ma Erásto cu ya pan rutzil i wach, are ire i aj c'olol mer re i 'atbal tzij. Xak i kachalal ma Cuárto cu tak bi rutzil i wach. 24I Kajwal Jesucrísto chu ya ni i utzil chomal piwi yix. Amen (queje ile cwaj).
Ma Páblo cu bij chi nim u 'ij i Dios
25Chaka bij ni u 'ij i Dios, ire chi lic ca tiqui chu jicbaxic i c'ux yix. Cu 'an na, pacha i tzij chi quin tijin yin chu paxsaxic, are i 'utz laj tzij che i Jesucrísto. I tzij-le, n-'etamam taj cumal i winak ujer; chu xebal 'ij sak, n-'etamam taj c'a te wo'or. 26I tzij-le xak 'o can chupam i wuj chi qui tz'ibam i ajbil u tzij i Dios ujer. I Dios, chi n-tu q'uisic u c'aslemal, u bim canok chi i 'utz laj tzij-le ca 'alijinsax na chique conojel i winak. Craj ire chi conojel quiqui cuba ni qui c'ux che, xak que cojon na che.
27¡Xa jun i Dios, xui ire 'is reta'am! ¡Chocsax ni u 'ij ire que'e 'ij sak, rumal wach u 'anom i Jesucrísto chake! Amen (queje ile cakaj).